የኢጋድ ስብሰባ አሁንም ያለ ስምምነት ተበተነ
የምሥራቅ አፍሪካ የልማት በይነ መንግሥታት ድርጅት (ኢጋድ) የደቡብ ሱዳን ልዩ መልዕክተኛ ቡድን ለኢጋድ የሚኒስትሮች ምክር ቤት ባቀረበው ሪፖርት፣ ሁለቱ የደቡብ ሱዳን ተቀናቃኞች ሥልጣን መጋራትና ወታደራዊ ኃይል አወቃቀር ላይ መስማማት እንዳልቻሉ አስታወቀ፡፡የደቡብ ሱዳን የአገር አንድነት የሽግግር መንግሥት ዓርብ ሰኔ 15 ቀን 2010 ዓ.ም. ባወጣው መግለጫ እንዳስታወቀው፣ የሽግግር መንግሥቱ የምክትል ፕሬዚዳንትነትን ቦታ ይዞ ይቀጥል? ወይስ ሥልጣኑን በሪክ ማቻር (ዶ/ር) ለሚመራው የአማፅያን ቡድን ይስጥ? የሚል ውይይት እንደተደረገ፣ ነገር ግን ሁለቱም ወገኖች ሥልጣን ለመጋራት ምንም ዓይነት ተነሳሽነት አላሳዩም፡፡ይሁንና ኢጋድ በሁሉም የመንግሥት ተቋማት ውስጥ አሁን ያለው መንግሥትና የአማፅያኑ ቡድን 55 ለ 45 በመቶ ድርሻን ይዘው ሥልጣን እንዲጋሩ የወሰነ ሲሆን፣ ይህ ውሳኔ የደቡብ ሱዳንን ግጭት ለመፍታት ከተደረገው ስምምነት ጋር እንደሚጋጭ መግለጫው ያሳያል፡፡ኢጋድ አሁን ያለው ፓርላማ ተበትኖ እንደገና እንዲቋቋም ያስተላለፈው ውሳኔ አስቸጋሪ እንደሚሆንም፣ የሽግግር መንግሥቱ የካቢኔ ጉዳዮች ሚኒስትርና ተጠባባቂ የውጭ ጉዳይና የዓለም አቀፍ ግንኙነት ሚኒስትር ማርቲን ላሙሮ የፈረሙበት መግለጫ ያሳያል፡፡የደኅንነት ስምምነቱን በተመለከተ ብዛት ባላቸው ጉዳዮች ላይ ሁለቱ አካላት ቢስማሙም፣ ከጦርነት ነፃ ቀጣናን በመገንባትና ወታደራዊ ኃይላቸውን ለማዋሀድ በተቀመጠው የጊዜ ሰሌዳ ላይ መስማማት አለመቻላቸው ተመልክቷል፡፡ኢጋድ የወታደራዊ ኃይላቸውን በ12 ወራት ውስጥ እንዲያዋህዱ ጥሪ ቢያቀርብም፣ የሽግግር መንግሥቱ በስድስት ወራት እንዲሆን ሲፈልግ፣ አማፅያኑ ግን በ18 ወራት እንዲሆን ይፈልጋሉ፡፡ይህ ሪፖርት የቀረበላቸው የኢጋድ አባል አገር መሪዎች ባደረጉት ዝግ ስብሰባ፣ እነዚህን ችግሮች ለመፍታት የሚያስችሉ ውሳኔዎችን አስተላልፈዋል፡፡ ስለዚህም የእነዚህን ውሳኔዎች አፈጻጸም የኢጋድ ንዑስ ኮሚቴዎች እንዲከታተሉና በቀጣይ በሱዳን፣ በኬንያና በኢትዮጵያ እንደሚካሄዱ ከስምምነት ላይ መደረሱን መግለጫው አስታውቋል፡፡እነዚህ ውይይቶች በሚካሄዱበት ወቅት ሪክ ማቻር በሦስቱ አገሮች በሚደረጉት ውይይቶች ላይ እንደሚሳተፉ፣ ነገር ግን ለደቡብ ሱዳን ቅርብ የሆኑ አገሮች ውስጥ መቆየት እንደሌለባቸው በድጋሚ አስታውሷል፡፡ ይሁንና ማቻር ከአካባቢው ውጪ በመረጡት አገር ይቆያሉ፡፡ የደቡብ ሱዳን መንግሥት የምክትል ፕሬዚዳንት ቦታ እንደሚኖረው፣ ነገር ግን ሪክ ማቻር ለቦታው እንደማይታጩ ላሙሮ ተናግረዋል፡፡ጠቅላይ ሚኒስትር ዓብይ አህመድ (ዶ/ር) ሁለቱን ተቀናቃኞች በአዲስ አበባ ሲቀበሉ፣ መሀላቸው በመግባትና በማቀፍ መግባባት እንዲፈጠር ጥረት ማድረጋቸው አይዘነጋም፡፡